Dié 3 wou nog steel, toe sit klante hulle agterna... | Netwerk24
Deur Cara-Lee Dorfling 19 April 2019 11:57
Die rowers, waarvan twee met vuurwapens en een met 'n mes gewapen was, is Donderdagmiddag in Walmer, Port Elizabeth, vasgetrek.
Kapt. Sandra Janse van Rensburg, polisiewoordvoerder, sê na bewering het die drie mans omstreeks 12:30 by 'n ysterwarewinkel in Heughweg toegeslaan.
Gemeenskapslede en Atlas Security het Donderdagmiddag saamgewerk om drie rowers in Port Elizabeth vas te trek. Die verdagtes se gesigte is verbloem omdat hulle nog nie in die hof verskyn het nie.
Die polisie boei een van die rowers voordat hy in die vangwa moet inklim.
Hulle het by 'n kantoor ingebars waar 'n kassier alleen gewerk het en geld geëis.
Die mans het met geld en die kassier se selfoon te voet gevlug, waarna mense van 'n aangrensende onderneming die rowers sien vlug en agternasit het.
Janse van Rensburg sê 'n Atlas Security-voertuig wat die gebied gepatrolleer het, het ook by die jaagtog betrokke geraak.
Op die hoek van Albertweg en Vyfdelaan het veiligheidsbeamptes van Atlas twee van die rowers vasgetrek, terwyl gemeenskapslede die derde rower platgetrek het.
Janse van Rensburg sê die drie mans, tussen 20 en 35 jaar, is aan die polisie oorhandig. Daar is beslag gelê op twee vuurwapens, ammunisie, 'n sak met geld en 'n selfoon.
Die reeksnommers op die vuurwapens is verwyder en die wapens sal vir ballistiese toetse gestuur word.
Genl.Maj. Thembisile Patekile, bevelvoerder van die Mountweg-polisiegebied, het sy dankbaarheid vir die spoedige optrede van die gemeenskap en veiligheidsbeamptes uitgespreek, maar het ook gemeenskapslede gewaarsku om versigtig in gevaarlike situasies op te tree.
"Dit is goed dat sakelui bewus is oor wat om hulle gebeur en bereid is om hul bure te help in 'n tyd van nood. Maar mense moet versigtig wees om nie hul eie veiligheid in die gedrang te bring wanneer hulle optree om te help nie."
Patekile het ook van die geleentheid gebruik gemaak om veiligheidsmaatskappye te bedank vir die rol wat hulle speel om gemeenskapslede veilig te hou.